INFORMACIJA

O PETOM JAVNOM SLUŠANjU

ODBORA ZA ZAŠTITU ŽIVOTNE SREDINE NA TEMU:

„NATURA 2000 U SRBIJI 2013. GODINE“,

ODRŽANOM 2. DECEMBRA 2013. GODINE

Odbor za zaštitu životne sredine je, na osnovu odluke donete na 31. sednici, održanoj 14. oktobra 2013. godine, dana 2. decembra 2013. godine, održao Peto javno slušanje na temu: “Natura 2000 u Srbiji 2013. godine“.

Javnom slušanju su prisustvovali članovi Odbora: Milica Vojić Marković (predsednik), Aleksandra Tomić, Jelena Mijatović, Konstantin Arsenović i Jelena Travar Miljević, kao i Mile Spirovski, zamenik člana i Ružica Igić, narodni poslanik.

Učesnici javnog slušanja, bili su: Srđan Belij, državni sekretar Ministarstva prirodnih resursa, rudarstva i prostornog planiranja, Dragana Milovanović, šef Odseka za strateško planiranje i međunarodnu saradnju u oblasti voda Republičke direkcije za vode Ministarstva poljoprivrede, šumarstva i vodoprivrede, Snežana Prokić i Jelena Dučić iz Ministarstva energetike, razvoja i zaštite životne sredine, Goran Sekulić, pomoćnik direktora Zavoda za zaštitu prirode Srbije, Biljana Panjković, direktorka Pokrajinskog zavoda za zaštitu prirode, Predrag Aleksić, izvršni direktor JP „Srbijašume“, Ivana Vasić, JP „Vojvodinašume“, Gabor Mesaroš, Udruženje „Protego“ iz Subotice, Milica Tomić, pomoćnica direktora NP Tara,Lidija Stevanović, Rade Pejović i Dušan Ognjenović, Ministarstvo prirodnih resursa, rudarstva i prostornog planiranja, Nataša Veljković, Grupa za životnu sredinu, poljoprivredu i ruralni razvoj Kancelarije za evropske integracije, Slobodan Puzović, pokrajinski sekretar za urbanizam, graditeljstvo i zaštitu životne sredine, Srđan Dabić i Ognjen Cvijanović, Republički geodetski zavod, Milica Dobričić, Republička agencija za prostorno planiranje, Ljubinka Kaluđerović, sekretar Odbora za zaštitu životne sredine u Stalnoj konferenciji gradova i opština, prof. dr Ante Vujić sa Prirodno-matematičkog fakulteta u Novom Sadu, Pavle Pavlović, direktor Instituta za biološka istraživanja „Siniša Stanković“, Slavko Spasić, direktor Prirodnjačkog muzeja u Beogradu, Srđan Stefanović, direktor i Ninoslav Jovanović, pomoćnik direktora NP Đerdap, Đorđe Grozdanić, pomoćnik direktora, Dejan Stojanović i Dragiša Savić, NP Fruška Gora, Branko Bjelić, direktor Specijalnog rezervata prirode Uvac, Ksenija Marton, zamenica direktora i Vesna Vidar, stručni saradnik za zaštitu prirode, JP „Palić-Ludaš“, Tanja Petrović, izvršna direktorka Mladih istraživača Srbije, Olivera Zurovac Kuzman i Tatjana Đurković, OEBS, Đorđe Cvetković, Goran Vučetić, Dragan Plavšić i Božana Đorđević, JP „Vojvodinašume“, Jeroen Arends, SEEDEV (konsultantska kompanija), Stojanka Samardžić Horvat i Aleksandra Popović, gradska uprava Grada Zrenjanina, Tomas Pezold, Međunarodna unija za očuvanje prirode (IUCN), Snežana Lakić, operativni biolog Tima za projekte Opštine Žitište, Saša Hadžiahmetović, Fondacija Konrad Adenauer, Sonja Bađura, Svetski fond za prirodu (WWF), Bojana Nikolić, Centar modernih veština, Jelena Vasić i Katarina Šelović, Centar za razvoj društva, Zlatko Draško, „Železnica Srbije“, Dragana Ranđelović, Društvo mladih istraživača Bor, Dragan Simić, Liga za ornitološku akciju Srbije i Marina Ilić, Geoekološki centar.

Otvarajući javno slušanje, predsednica Odbora Milica Vojić Marković, pozdravila je prisutne i rekla da se javno slušanje održava uz podršku UNDP. Podsetila je da svakodnevno i u svetu, i kod nas, pojedine biljne i životinjske vrste nestaju, a u periodu od 1992. do 2011. godine, u svetu je došlo do nestanka skoro 12% biološke raznovrsnosti. Ovo sve govori u prilog tome da je bilo neophodno preduzeti ozbiljne i opsežne mere, uz donošenje određene politike, strategija i direktiva na globalnom nivou. Rezultat je nastajanje pravnog i političkog instrumenta – mreže Natura 2000, na osnovu Direktive o staništima iz 1992. godine. Pre nego što je reč dala ostalim govornicima, predsednica je iznela pojedina konkretna pitanja o kojima bi danas trebalo da bude reči: šta je naša zemlja uradila u pogledu mreže Natura 2000, da li imamo listu zaštićenih područja, da li su identifikovani vrste i tipovi staništa, da li imamo opremu i sredstva za uspostavljanje informacionog sistema.

U prvom delu javnog slušanja, skupu se najpre obratila Jelena Dučić iz Ministarstva energetike, razvoja i zaštite životne sredine. Rekla je da kad se govori o Naturi 2000, treba poći od Konvencije UN o biološkoj raznovrsnosti, Bonske konvencije koja predstavlja usklađivanje na globalnom nivou i Bernske konvencije na regionalnom nivou. Kad je reč o evropskim integracijama u Republici Srbiji, osnovna dokumenta su: Nacionalna strategija za pristupanje Srbije EU, Sporazum o stabilizaciji i pridruživanju (koji našu zemlju obavezuje da postepeno harmonizuje zakonodavstvo sa evropskim), Nacionalni program za integraciju Republike Srbije u EU, koji je zamenjen Nacionalnom strategijom za aproksimaciju u oblasti životne sredine za Republiku Srbiju. Podsetila je da je Ministarstvo energetike, razvoja i zaštite životne sredine, odgovorno za poglavlje 27 – Zaštita životne sredine. Shodno tome, već sedam godina traje implementiranje projekta koji finansira EU, a u pitanju je praćenje napretka transponovanja direktiva u oblasti zaštite životne sredine. Objasnila je da Natura 2000 predstavlja evropsku ekološku mrežu područja, namenjenih očuvanju evropskih vrsta i tipova staništa, a njenu osnovu čine dve direktive: Direktiva o staništima (Direktiva Saveta Evrope o očuvanju prirodnih staništa divlje flore i faune) i Direktiva o pticama (Direktiva Saveta Evrope o očuvanju divljih ptica). Rekla je da je ustanovljavanje evropske mreže Natura 2000 predviđeno Direktivom o staništima, čiji je cilj da se obezbedi povoljno stanje očuvanja vrsta i njihovih staništa, u za njih prirodnom opsegu, određivanjem tzv. ciljeva očuvanja za svako područje Natura 2000. Ova mreža je zasnovana na određivanju dve vrste područja, a na osnovu prethodno pomenutih direktiva. U pitanju su posebna područja zaštite za očuvanje vrsta ptica, prema Direktivi o pticama (SPA područja) i posebna područja za očuvanje staništa i vrsta, prema Direktivi o staništima. Dve vrste područja se osnivaju na različit način – SPA područja direktno, dok se za područja za očuvanje staništa i vrsta najpre priprema nacionalni predlog područja od značaja za zajednicu, koji se upućuje Evropskoj komisiji i ona vrši dalju selekciju. Istakla je da je biološka raznovrsnost u Evropi svrstana po biogeografskim regionima, prema kojima se i određuju područja od značaja za zajednicu, za svaki region posebno. Naglasila je da se izbor Natura 2000 područja zasniva isključivo na naučnim podacima, a danas je oko 18% teritorije EU pokriveno ovom mrežom. Rekla je da su i Direktiva o pticama i Direktiva o staništima kod nas potpuno transponovane, odnosno, potpuna transpozicija člana 8, tačka 6. Direktive o staništima, postići će se danom pristupanja EU. U cilju unapređenja transpozcije člana 6. Direktive o staništima, biće usvojena uredba o oceni prihvatljivosti, koja će bliže propisati postupak i način sprovođenja ocene prihvatljivosti u odnosu na ekološki značajna područja EU. Rekla je da su u Srbiji već implementirani određeni projekti, idući u susret uspostavljanju mreže Natura 2000, između ostalog: razvoj Emerald mreže u Republici Srbiji, važna područja za biljke, za ptice, za leptire, harmonizacija nacionalne nomenklature, klasifikacija staništa, inventar močvarnih područja itd. Uredbom o ekološkoj mreži Vlade RS, koja je usvojena 2010. godine, ustanovljena je nacionalna ekološka mreža, čiji je glavni cilj zaštita biološke raznovrsnosti, odnosno, tipova staništa i određenih vrsta i njihovih staništa. Ekološka mreža obuhvata 101 područje od ekološkog značaja, u nacionalnom i međunarodnom smislu, s ekološkim koridorima, a ustanovljava prelazni rok za identifikaciju mreže Natura 2000 u Srbiji, koja bi trebalo da bude utvrđena do dana pristupanja Srbije EU. Rekla je da razvoj Emerald mreže u Republici Srbiji predstavlja projekat koji proističe iz Bernske konvencije, čijim je preporukama definisano osnivanje područja od posebnog interesa za očuvanje vrsta i staništa. Realizacija ovog projekta je započela 2005. godine, na osnovu sporazuma između Republike Srbije i Saveta Evrope, a u okviru ove mreže je identifikovano 61 područje, odnosno preko 11% teritorije Republike Srbije. Prethodnih godina su održani biogeografski seminari sa ciljem evaluacije podataka dostavljenih Savetu Evrope, a Stalni komitet Bernske konvencije je usvojio dokument o listi kandidata područja Emerald mreže za zemlje Zapadnog Balkana. U prethodnom periodu je realziovan i Tvining projekat 2010-2012. godine, čiji je cilj bio razvoj sistema za zaštitu prirode u Republici Srbiji. Trenutno je u toku priprema za realizaciju projekta za uspostavljanje ekološke mreže u RS, kao i novi projekat iz fonda IPA 2012. Pomenula je i reviziju Strategije o biološkoj raznovrsnosti, koja je usvojena 2011. godine za period do 2018. godine, koja će biti revidirana u skladu sa strateškim oblastima i ciljevima zaštite biološke raznovrsnosti na globalnom nivou. Predstoje donošenje izmena i dopuna Zakona o zaštiti prirode, izrada crvene knjige fauna kičmenjaka Srbije i osnivanje radne grupe za uspostavljanje ekološke mreže, uključujući i Naturu 2000. Istakla je da će pomenuti projekat IPA 2012, doprineti nastavku uspostavljanja Nature 2000, a biće izvršeno i kartiranje staništa, inventar vrsta i njihovih staništa, radi potpune identifikacije tipova staništa i vrsta za uključivanje u listu EU direktiva o staništima i pticama, u toku pregovora s EU, kao i unapređenje Natura informacionog sistema, uključujući i softver za obradu podataka.

Dragana Milovanović, šef Odseka za strateško planiranje i međunarodnu saradnju u oblasti voda Republičke direkcije za vode Ministarstva poljoprivrede, šumarstva i vodoprivrede, rekla je da je članom 110. Zakona o vodama, koji je donet 2010. godine, definisano šta je neophodno uraditi u pogledu registra koji se odnosi na zaštićene oblasti. Naime, prema ovom zakonu, na vodnom području, zaštićene oblasti su zone sanitarne zaštite i izvorišta, područja namenjena zahvatanju vode za ljudsku potrošnju, vodna tela namenjena rekreaciji (uključujući oblasti određene za kupanje), oblasti osetljive na nutrijente (uključujući oblasti podložne eutrofikaciji) i oblasti osetljive na nitrate iz poljoprivrednih izvora, oblasti namenjene zaštiti staništa ili vrsta (za koje održavanje statusa voda predstavlja važan element zaštite) i oblasti namenjene zaštiti ekonomski važnih akvatičnih vrsta. Takođe na osnovu Zakona o vodama, Javno vodoprivredno preduzeće vodi vodne registre zaštićenih oblasti, koji sadrže propis kojim je određena oblast proglašena zaštićenom, kao i naziv institucije koja je tu oblast proglasila zaštićenom i osnovne karakteristike te oblasti. U toku je izrada dva podzakonska akta koja regulišu ovu oblast: pravilnik o utvrđivanju kriterijuma za određivanje zaštićenih oblasti na vodnom području i pravilnik o sadržaju i načinu vođenja registra zaštićenih oblasti. Rekla je da su Aneksom 4. Okvirne direktive o vodama, definisana zaštićena područja, a u delu 5. je navedeno da su to područja namenjena zaštiti staništa ili vrsta za koje je održavanje, ili poboljšanje statusa voda, važan faktor njihove zaštite, uključujući i relevantne profile Nature 2000, označene u Direktivi. Istakla je da je ovaj evropski okvir prenet u Zakon o vodama. Članom 8. Direktive, definisana je i potreba za uspostavljanjem monitoringa, radi dobijanja jasnog i sveobuhvatnog pregleda kvaliteta voda u svakom vodnom području. Rekla je da će vode koje čine područja zaštićenih staništa i vrsta, biti uključene u programe operativnog monitoringa, kako bi na osnovu ocene uticaja i nadzornog monitoringa bio utvrđen rizik nedostizanja ekoloških ciljeva Direktive. Istakla je da će tamo gde to bude potrebno, biti obavljen monitoring radi ocene promene stanja, kao rezultat programa mera, a monitorinzi će biti rađeni dok područja ne zadovolje uslove vodne dozvole, kojom su ustanovljeni ciljevi koje treba postići. U završnoj je fazi izrada plana upravljanja vodama za sliv reke Dunav, u okviru kog će biti dat popis zaštićenih područja. Preliminarna lista je urađena u saradnji sa Zavodom za zaštitu prirode Srbije, a javnosti je dostupna na sajtu Ministarstva. Kad je u pitanju međunarodni okvir, navela je da je jedna od aktivnosti učešće u međunarodnoj Komisiji za sliv reke Dunav, u okviru koje se od 2003. godine, u saradnji s ostalim članicama, radi na sprovođenju konvencije na osnovu koje je komisija i formirana. U istom periodu je započet i rad na primeni Okvirne direktive o vodama, u meri koja je tad bila moguća i dostupna. U okviru plana upravljanja vodama za sliv reke Dunav, kandidovano je pet područja važnih za revitalizaciju u planskom periodu do 2015. godine, a prate se aktivnosti i realizacija određenih projekata, koji su ranije kadnidovani kroz druge programe. Sličan je način rada i u okviru međunarodne Komisije za sliv reke Save, čiji je plan upravljanja vodama tehnički završen. Očekuje se da do kraja godine bude dogovorena procedura po kojoj će ovaj plan biti usvojen. Izrazila je nadu da će u narednoj godini biti detaljnijih razgovora o planovima u oblasti voda.

Goran Sekulić, pomoćnik direktora Zavoda za zaštitu prirode Srbije, rekao je da Zavod, u saradnji sa Ministarstvom energetike, razvoja i zaštite životne sredine i ostalim institucijama, predstavlja jednu od centralnih institucija i koordinatora u procesu uspostavljanja Nature 2000. Istakao je da čak i u okviru struke dolazi do nerazumevanja kad je u pitanju Natura 2000, tj. do nejasnoća u pogledu toga kakav je odnos između ove mreže i nacionalnih zaštićenih područja i stoga smatra da je dobro od samog početka voditi ovakve diskusije. Ukazao je na fokusiranost mreže Natura 2000 na tačno određene vrste i staništa, što znači da nisu obavezno u pitanju prirodna očuvana divlja područja, već ona mogu biti i izmenjena, čak i urbanizovana, ali uvek sadrže neku vrstu koja je od evropskog značaja i to je uslov da se područje kandiduje za Naturu 2000. Rekao je da prema evropskom zakonodavstvu, ne postoji striktno propisana obaveza za uspostavljanje režima zaštite na način na koji je to propisano za nacionalna zaštićena područja. Osnovni cilj Nature 2000 jeste povoljno stanje očuvanosti, odnosno zaštite prioritetnih vrsta i staništa. Zajedno formirana područja, na osnovu Direktive o pticama i Direktive o staništima, predstavljaju ekološku mrežu Natura 2000. Istakao je da sam proces počinje određivanjem referentnih lista vrsta i staništa, prisutnih na teritoriji Republike Srbije, odabranih na osnovu određenih kriterijuma. Međutim, kod definisanja ovakvih referentnih lista, treba imati na umu da će za vrste ili staništa koji se nađu na listi, naknadno morati da budu određena područja. Stoga se mora voditi rauna o tome da se na listi ne nađu vrste koje nisu sigurne, a marginalno su rasprostranjene, jer to kasnije može dovesti do problema prilikom procesa verifikacije i upravljanja ovom mrežom. Nakon što su liste određene, počinje prikupljanje podataka o njima (uglavnom su to geografski podaci o rasprostranjenju i populacioni podaci), a ovaj proces je vrlo zahtevan i u narednoj godini će predstavljati jednu od prioritetnih aktivnosti. Istakao je da će za određivanje Natura 2000 područja biti neophodni kvalitetni podaci, a neki od načina da se do njih dođe su tzv. daljinska detekcija, korišćenje satelitskih snimaka itd. Nakon ovoga, neophodno je izraditi listu predloga Natura 2000 područja, vodeći računa o tome da obuhvaćena površina i prostorni raspored omogućavaju adekvatnu zaštićenost određene vrste, odnosno staništa. Još jednom je naglasio da je u pitanju kompleksan proces, u koji bi trebalo da bude uključeno što više institucija, nezvisnih stručnjaka i nevladinih organizacija. Pored ovog zvaničnog procesa, nevladine organizacije će sprovoditi paralelan proces izrade „liste u senci“, koja će zajedno sa zvaničnom listom biti predstavljena na biogeografskim seminarima, u cilju upoređivanja i ocenjivanja adekvatnosti zvaničnog predloga. Predlog će na kraju oceniti posebno stručno telo Evropske komisije, detaljno ga analizirajući i uzimajući u obzir sve postojeće podatke. Naglasio je da zbog naučno-ekološkog pristupa koji je u osnovi Nature 2000, ima vrlo malo prostora za usaglašavanje potreba zaštite sa drugim delatnostima i prioritetima države. Preporuka je da ovom mrežom treba da bude pokriveno između 20% i 60% teritorije, na kojoj su određena vrsta, odnosno stanište u Srbiji rasprostranjeni. Ova preporuka služi za bolje sprovođenje procesa ocenjivanja na biogeografskim seminarima. Podsetio je da proglašavanje i uspostavljanje ekološke mreže predstavlja samo jedan deo, a nakon toga slede druge obaveze, kao što su upravljanje, redovno izveštavanje Evropske komisije i izrada planova upravljanja (ovo poslednje je samo preporuka, ali ih većina država izrađuje). Od svake države se očekuje da održava povoljno stanje datih vrsta i staništa na proglašenom području, a ukoliko dođe do nestanka vrste sa nominovanog područja, posledice su ozbiljne. Istakao je da ocena prihvatljivosti predstavlja osnovni mehanizam zaštite, koji je već definisan u Zakonu o zaštiti prirode, a donošenjem podzakonskog akta će postati i funkcionalan. Naglasio je da se ne odobravaju projekti za koje se ispostavi da mogu imati značajan negativan uticaj na prioritetnu vrstu ili stanište, odnosno, za njih se izdaje negativno mišljenje, osim ukoliko se proceni da se radi o preovlađujućem javnom ili društvenom interesu, koji isključuje privatni interes, a ovakve slučajeve je propisala Evropska komisija. Rekao je da se u Naturi 2000 primenjuje i princip predostrožnosti, što podrazumeva to da ukoliko o uticaju određenog projekta (plana ili druge aktivnosti) nema dovoljno podataka, ovo ne predstavlja opravdanje da se dati projekat odobri.

Biljana Panjković, direktorka Pokrajinskog zavoda za zaštitu prirode, podsetila je da je radna grupa za uspostavljanje ekološke mreže Natura 2000 u Srbiji, formirana još 2011. godine, a njeni članovi su predstavnici naučnih, stručnih i državnih institucija i univerziteta. Istakla je da su sve države u obavezi da vrše koordinaciju svojih aktivnosti koje se odnose na očuvanje prirode, bez obzira na administrativne i političke granice. Izveštaji o monitoringu koje su države u obavezi da dostavljaju Evropskoj komisiji, a odnose se na vrste i tipove staništa, predstavljaju osnov za praćenje uspešnosti sprovođenja programa Natura 2000. Rekla je da Emerald mreža, koja je poslužila kao polazna osnova za predlog akcionog plana, samo delimično ispunjava zahteve Nature 2000, odnosno određene stanišne tipove i staništa pojedinih vrsta ne prezentuje dovoljno, s obzirom na to da se Emerald mreža odnosi isključivo na zaštićena područja. Sagledavanjem trenutnog stanja u prirodi, utvrđeno je da se najveći deo staništa (iz Direktive o staništima) nalazi izvan zaštićenih područja. Istakla je da su akcionim planom, koji je zasnovan na preporukama za jačanje administrativnog sistema za ekološku mrežu Natura 2000, određeni: vizija, ciljevi, zadaci, mere za ostvarivanje ciljeva, odnosno aktivnosti, period realizacije, institucija odgovorna za realizaciju, neophodna finanisjka sredstva i izvori finansiranja. Objasnila je da je vizija zasnovana na tome da Republika Srbija do 2020. godine ima uspostavljenu razvijenu ekološku mrežu Natura 2000, kao i: nacionalnu listu izvornih područja, prihvaćenu od strane Evropske komisije, izrađen i implementiran plan upravljanja područjima, uspostavljen monitoring za očuvanje i unapređenje povoljnog statusa vrsta i stanišnih tipova, razvijene administrativne kapacitete državnih institucija i organizacija, uspostavljen informacioni sistem, usklađenu međusektorsku saradnju sa korisnicima prostora i usaglašenu zakonsku regulativu sa propisima EU. Kad je u pitanju sprovođenje monitoringa, naglasila je da je važnost ove aktivnosti velika, jer predstavlja pokazatelj uspeha države u sprovođenju Nature 2000. Planirano je softversko povezivanje svih institucija, u cilju unošenja i korišćenja podataka, čemu će na ovaj način svi imati pristup, ali je najpre neophodno opremanje i donošenje protokola o sakupljanju, obradi i čuvanju. Navela je da postojeći informacioni sistemi još uvek ne omogućavaju prijem svih informacija. Istakla je da je neophodno i jačanje kapaciteta i podizanje nivoa javne svesti i informisanosti.

U diskusiji povodom prvog dela, učestvovali su: Zlatko Draško, Biljana Panjković, Jelena Dučić, Dragan Simić, Dragana Milovanović, Ante Vujić, Goran Sekulić, Tanja Petrović, Dejan Stojanović, Gabor Mesaroš i Pavle Pavlović.

Zlatko Draško iz „Železnica Srbije“, postavio je pitanje koja je institucija nadležna za vršenje koordinacije nad Naturom 2000.

Biljana Panjković, direktorka Pokrajinskog zavoda za zaštitu prirode, odgovorila je da je na osnovu Zakona o zaštiti prirode, nadležna institucija Zavod za zaštitu prirode Srbije, u saradnji sa Pokrajinskim zavodom i drugim državnim institucijama.

Jelena Dučić iz Ministarstva energetike, razvoja i zaštite životne sredine, dodala je da je ovo ministarstvo nadležno za koordinaciju u pogledu administracije.

Dragan Simić iz Lige za ornitološku akciju, osvrnuo se na deo izlaganja Jelene Dučić koji se odnosio na usklađenost našeg zakonodavstva sa Direktivom o pticama i pomenuo dozvolu za lov na jastreba kao apsolutno neprihvatljivu sa stanovišta ekologije i ornitologije. Skrenuo je pažnju na to da se jastrebovi, kao grabljivice, nalaze na vrhu lanca ishrane i da stoga lov na njih ne bi smeo da bude dozvoljen, jer dovodi do narušavanja kompletnog lanca ishrane. Kad je u pitanju izlaganje Dragane Milovanović – deo koji se odnosi na revitalizaciju vlažnih područja – postavio je pitanje zbog čega nije navedeno ni jedno područje na teritoriji uže Srbije, već samo u Vojvodini.

Dragana Milovanović, šef Odseka za strateško planiranje i međunarodnu saradnju u oblasti voda Republičke direkcije za vode, u odgovoru na drugo pitanje, objasnila je da je navedeno samo ono što je po veličini od značaja za sliv reke Dunav (u svim državama).

Profesor Ante Vujić sa Prirodno-matematičkog fakulteta u Novom Sadu, postavio je pitanje šta je suštinski postignuto u pogledu kartiranja i spoznaje vrsta i staništa na teritoriji Republike Srbije. Istakao je da Natura 2000 predstavlja stalan proces, koji će trajati i da ćemo, ukoliko budemo obučili stručnjake za njeno praćenje, imati i temelj za njeno funkcionisanje. Smatra da je neophodno obučiti mlade ljude koji će ovaj proces moći da preuzmu.

Jelena Dučić je odgovorila da se u Ministarstvu radi na projektu koji će se baviti inventarizacijom i kartiranjem staništa i vrsta u Srbiji.

Goran Sekulić, pomoćnik direktora Zavoda za zaštitu prirode Srbije, odgovorio je da postoji svest o potrebi angažovanja mladih stučnjaka i da Zavod ovo podržava, međutim da je pitanje da li će za ovakvu vrstu podrške biti dovoljno sredstava.

Tanja Petrović, izvršna direktorka Mladih istraživača Srbije, osvrnula se na akcioni plan, u čiju izradu se zna da je uloženo mnogo napora. Međutim, postavila je pitanje da li ovaj akcioni plan predstavlja zvanični dokument koji institucije slede u cilju uspostavljanja Nature 2000. Kad je u pitanju potreba uključivanja civilnog sektora u ovu ekološku mrežu, pitala je na koji način bi to moglo da bude izvedeno. Kad je u pitanju ocena prihvatljivosti, navela je da bi trebalo sprovoditi javne rasprave da bi se predupredila situacija mnogobrojnih sudskih procesa i potencijalnih penala koje bi zemlja naknadno bila u obavezi da plaća. Postavila je pitanje kako nadležni vide ovu situaciju, odnosno šta smatraju da je rešenje da se ona izbegne.

Jelena Dučić je rekla da je trenutno u toku ponovno formiranje radne grupe i saveta za Naturu 2000. Naime, radna grupa će imati zadatak koordinacije nad uspostavljanjem nacionalne ekološke mreže, u okviru koje će biti uspostavljena i Natura 2000. Stoga je rekla da pomenuti akcioni plan nije usvojen, već je samo predstavljen Savetu u trenutku kad je došlo do formiranja nove Vlade i ministarstva, pa će u skladu sa tim biti formirani i nova radna grupa i savet.

Goran Sekulić je na pitanje o angažovanju nevladinog sektora na uspostavljanju Nature 2000, odgvorio da Zavod i ostale nadležne institucije, vide stručne nevladine organizacije kao važnog partnera u delu posla koji se odnosi na mapiranje staništa i vrsta, a izrazio je nadu da će postojati i sredstva da one budu angažovane na pravi način. Osim toga, smatra da bi čitav ovaj proces trebalo da bude transparentan i da bi u skladu sa tim i nevladin sektor trebalo da ima pristup forimiranju akata, odnosno zvaničnog predloga i da bude uključen u skladu s aktivnostima svojih organizacija. Na pitanje o oceni prihvatljivosti, rekao je da je Zavod uključen u izradu uredbe o oceni prihvatljivosti i da u pogledu toga imaju nedoumice slične onim koje je iznela Tanja Petrović, a podsetio je da je trenutno u toku i izmena Zakona o zaštiti prirode, baš u delu koji se odnosi na ocenu prihvatljivosti. Rekao je da su predstavnici Zavoda insistirali na tome da proces ocene prihvatljivosti bude poveren stručnjacima, kao i da javnost ima uvid u to od početka, odnosno, od trenutka formulisanja problema.

Jelena Dučić je povodom formiranja nove radne grupe, dodala da će delimično biti izmenjen i njen koncept, u odnosu na uspostavljanje ekološke mreže u Srbiji, a čiji će deo biti Natura 2000.

Dejan Stojanović iz Nacionalnog parka Fruška Gora, rekao je da je u ovom nacionalnom parku veliki deo posla već obavljen. Naime, oko 1600 vrsta je prezentovano u naučnim radovima. S obzirom na to da je entomolog, odnosno da se bavi faunom insekata, izneo je podatak da ova fauna čini više od 60% celokupnog diverziteta Republike Srbije, u okviru čega je samo oko 10% istraženih vrsta. Smatra da ovo polje pruža velike mogućnosti za vršenje istraživanja. Rekao je i da je urađena peta crvena knjiga noćnih leptira Srbije, u kojoj su navedeni kriterijumi zaštite ove vrste na oko 300 lokaliteta u celoj republici. Istakao je da za izdavanje ovako kapitalnog dela, petog u Evropi, još uvek nisu obezbeđena finansijska sredstva.

Gabor Mesaroš iz udruženja „Protego“ iz Subotice, skrenuo je pažnju na tri pojma koja se provlače kroz diskusiju: nacionalna ekološka mreža, mreža Natura 2000 i Emerald mreža. Naime, poznato je da se nacionalna ekološka mreža utvrđuje uredbom Vlade, Natura 2000 je mreža na kojoj ćemo tek raditi, dok je Emerald mreža već urađena, ali samo s aspekta zaštićenih područja i u tom smislu ne zadovoljava sve kriterijume. Postavio je pitanje na koji način će se ekološka mreža Srbije preslikati na buduću mrežu Natura 2000, odnosno na koji način će se one preklapati. Podsetio je da je formiranje Emerald mreže bilo obaveza države nakon ratifikovanja Bernske konvencije, a uslov za njeno formiranje nije da se u njoj nađu samo zaštićena područja, niti su u njoj trenutno u dovoljnoj meri prisutne mnoge vrste sa referentne liste u Srbiji, jer nije uključen dovoljan broj područja za njihovu zaštitu. Postavio je pitanje kakva je budućnost Emerald mreže u Srbiji i da li se radi na njenom unapređenju.

Biljana Panjković je odgovorila da je za evropsku ekološku mrežu Natura 2000 jasno određeno da ukoliko se određena staništa i vrste nalaze u Direktivi o staništima i Direktivi o pticama, ona mogu ući u Natura područje. Rekla je da je naša ekološka mreža zsanovana na Zakonu o zaštiti prirode i Uredbi o ekološkoj mreži, kao i na panevropskoj ekološkoj mreži koja svakoj zemlji daje mogućnost da sama odredi šta će ući u tu ekološku mrežu. Ova mreža, pored centralnih područja (u koja su ušla i zaštićena područja i skoro sva Emerald područja), obuhvata i ekološke koridore, kao i staništa koja formalno nisu pod zaštitom, ali su vredna za očuvanje vrsta. Istakla je da će dopunjavanjem podataka, u jednom trenutku doći do preklapanja, ali da je naša ekološka mreža mnogo šira od Nature 2000. Rekla je i da je na teritoriji AP Vojvodine, ekološka mreža završena na ¾ teritorije, a deo ove mreže će ući i u Natura područje.

Pavle Pavlović, direktor Instituta za biološka istraživanja „Siniša Stanković“, postavio je pitanje – ukoliko se zna da je u osnovi Nature 2000 nauka – da li Ministarstvo energetike, razvoja i zaštite životne sredine ima jasnu saradnju sa Ministarstvom prosvete, nauke i tehnološkog razvoja.

Jelena Dučić je odgovorila da je važno da postoje podaci o naučnim projektima koji se sprovode, ali iako trenutno ne postoji pristup bazi podataka o tim projektima, izrazila je nadu da će se to u budućnosti promeniti.

U drugom delu javnog slušanja, skupu se najpre obratio Predrag Aleksić, izvršni direktor JP „Srbijašume“. Rekao je da je ovo preduzeće po površini vodeće, kad su u pitanju gazdovanje šumama i upravljenje zaštićenim, lovnim i ribarskim područjima. Ono je upravljač 94 zaštićenih područja, na oko 220 hiljada hektara, što čini skoro 42% zaštićenih područja u Srbiji. Istakao je da šume, kao temeljna vrednost, čine 60% zaštićenog područja. Naglasio je da je ovo preduzeće upravljač i jedinog rezervata biosfere u Srbiji – parka prirode Golija i ukazao na neophodnost bolje saradnje lokalnog stanovništva i upravljača u ovom rezervatu u budućnosti. Istakao je da je rezultat lošeg stanja šuma kod nas, posledica postupanja sa njima u poslednja dva veka. Prosečna zapremina šuma je oko 160-170 kubika, što kad je šumovitost u pitanju, predstavlja evropski prosek. Izraženo u procentima, šumovitost u Srbiji iznosi 29,1%, a zajedno sa šikarama i šibljacima 34%, što je i svetski prosek šumovitosti. Naglasio je da je u cilju ublažavanja posledica negativnih promena u ekosistemu, neophodno povećanje nivoa znanja, posebno kod mladih ljudi. Kad je u pitanju ekološka mreža, rekao je da „Srbijašume“, „Vojvodinašume“ i nacionalni parkovi poseduju baze podataka o stanju šumskog fonda, ne samo o vrstama drveća, već i o biološkoj podlozi, zemljištu, vodi, biljnim i životinjskim vrstama, a poseduju i digitalizovane karte, koje su spremni da podele sa svima kojima su one neophodne u radu.

Ivana Vasić iz Sektora za zaštitu životne sredine JP „Vojvodinašume“, rekla je da je ovo preduzeće u okviru pomenutog Tvining projekta 2010-2012. godine, izradilo plan upravljanja za specijalni rezervat Obedska bara, kao potencijalno Natura 2000 područje. U okviru pripreme ovog plana, najpre je identifikovan, a zatim i definisan status oko 22 vrste ptica, kao i povoljan status njihovog očuvanja. Preduzeće trenutno aktivno učestvuje u IPA projektu prekogranične saradnje, u okviru programa Srbija – Mađarska, gde je zajedno sa Nacionalnim parkom Dunav – Bradva pokrenuta tema monitoringa nad nekoliko ptičijih i nekoliko ribljih vrsta. Pored monitoringa, tu je i niz drugih aktivnosti, koje doprinose promociji mreže Natura 2000. Pozvala je nadležne da u proces uspostavljanja mreže Natura 2000, uključe širi krug institucija, posebno privrednih. Na kraju je nadležnima postavila pitanje da li je i dalje predviđeno da se za sva definisana Natura 2000 područja izrađuju planovi upravljanja, ili postoji mogućnost da se predviđene mere za unapređivanje stanja, odnosno za dostizanje povoljnog stanja, ugrade u sektorske planove.

Milica Tomić, pomoćnica direktora NP Tara, rekla je da je u okviru već pominjanog Tvining projekta 2010-2012. godine, došlo do jačanja administrativnih kapaciteta na zaštićenim područjima. Područje Nacionalnog parka Tara iznosi 19 175 hektara i spada u drugu kategoriju. Naglasila je da je područje Tare značajno i nalazi se na nacionalnoj listi za svetsku prirodnu baštinu. Značajno je područje i za ugrožene vrste (kao što su dnevni leptiri, biljne vrste i ptice). Plan upravljanja predstavlja administrativni i zakonodavni okvir. Na ovom području su staništa identifikovana na osnovu Direktive o staništima, a po kodu Natura 2000, najzastupljenije je stanište jele. Rekla je da je za upravljanje planom bilo najvažnije odrediti indikator za svako stanište, iz kog proizlazi ocena stanja, a iz čega dalje proizlaze mere i planovi za očuvanje tog staništa. Kada su u pitanju vrste, identifikovano ih je i mapirano 19. Za određivanje lokalnog statusa vrsta, korišćeni su: kvalitet staništa, osobine populacije i faktori ugrožavanja, a divokoza je npr. jedan od predstavnika vrste značajnih za Naturu 2000. Navela je da za pojedine vrste ne postoje podaci (osim što je vrsta identifikovana na području Tare), pa su za njih neophodna dodatna istraživanja. Takođe je navela da za pojedina istraživanja koja su rađena na ovom području, usled nedovoljno razvijene saradnje, podaci nisu dostavljeni ovom nacionalnom parku, što predstavlja problem, kao i nepostojanje priručnika na nacionalnom nivou za procenu statusa staništa i vrsta. Istakla je da je neophodna i dalja identifikacija staništa, npr. livadska staništa su nedovoljno istražena, kao i usaglašavanje sa postojećim načinom upravljanja, odnosno usaglašavanje plana upravljanja Nature 2000 sa upravljanjem u nacionalnom parku. Kao jedna od prepreka za ostvarivanje ciljeva plana, prepoznata je i nezainteresovanost lokalnog stanovništva.

Gabor Mesaroš iz udruženja „Protego“ iz Subotice, rekao je da je uloga civilnog sektora u procesu Natura 2000 predviđena, tako što je njihovim predstavnicima omogućeno da prisustvuju biogeografskim seminarima, na kojima se razgovara o svakoj pojedinačnoj vrsti i staništu u okviru određenog biogeografskog regiona, a skup svih primedbi ulazi u tzv. „listu iz senke“. Naglasio je da civilni sektor pri sačinjavanju ove liste ne radi isto što i država kad sačinjava svoju listu područja, već civilni sektor na pripemljenu listu države daje svoje dopune i primedbe, što na kraju može biti spojeno u jedinstveni dokument. Naveo je da je od velikog broja nevladinih organizacija, 10 do 15 onih koje su relevantne za prikupljanje i publikovanje podataka o biološkoj raznovrsnosti Srbije. Jedan deo ovih organizacija, tačnije njih sedam, organizovalo se u *ad hoc* konzorcijum, pod nazivom Konzorcijum organizacija civilnog društva za kartiranje i monitoring biološke raznovrsnosti. Jedan od važnijih rezutata konzorcijuma, nastao je uz logističku podršku istraživačke stanice Petnica, a u pitanju je pokretanje interaktivnog portala BioRas, o biološkoj raznovrsnosti Srbije, koji omogućava on-lajn publikovanje za ovlašćene osobe, a za posetioce – uvid u podatke o vrstama i njihovim kakrakteristikama, kao i uvid u prikupljene podatke iz prirode. Istakao je da ovu, kao i sve sliče inicijative, finansiraju strani donatori, dok se od države za ove namene do sad nisu mogla dobiti sredstva. Stoga je rekao da ohrabruju informacije o tendencijama da ova oblast bude ugrađena u budžet i izrazio nadu da će i organizacije civilnog društva naći svoje mesto, kao i da će sardanja sa državnim institucijama u budućnosti biti više praktična, a manje deklarativna.

U diskusiji povodom drugog dela izlaganja, učestvovali su: Slobodan Puzović, Ivana Vasić, Gabor Mesaroš, Dragan Simić, Predrag Aleksić, Vesna Vidar, Dejan Stojanović, Tanja Petrović, Milica Vojić Marković, Biljana Panjković i Milica Dobričić.

Slobodan Puzović, pokrajinski sekretar za urbanizam, graditeljstvo i zaštitu životne sredine, postavio je pitanje da li je sa stanovišta javnih preduzeća – koja su prvenstveno privredni subjekti koji koriste određene prirodne resurse – planove upravljanja bolje ugraditi u njihove programe upravljanja, ili napraviti poseban plan, namenjen isključivo Natura 2000 području. Postavio je pitanje i da li ova javna preduzeća prepoznaju mehanizme koji bi poslužili u prelaznom periodu, dok Natura 2000 ne zaživi u praksi, kad su u pitanju područja koja u tom periodu mogu da izgube svoje vrednosti. Predstavnicima civilnog sektora je postavio pitanje da li je način na koji sad učestvuju u procesu Natura 2000, jedini način da doprinesu i kontrolišu ovaj proces.

Ivana Vasić iz Sektora za zaštitu životne sredine JP „Vojvodinašume“ je u odgovoru na pitanje o planovima upravljanja, rekla da bi možda najjednostavnije bilo postojeću praksu zadržati, uz dodatni angažman stručnih institucija. Smatra da bi se izradom novih planova upravljanja stavio dodatni teret na upravljače, tj. da bi stvaranje novog planskog dokumenta, koji bi se delimično poklapao sa planom upravljanja na zaštićenom području, dovelo do nepotrebnih preklapanja. Kad je u pitanju tranzitni period za Naturu 2000, iznela je tvrdnju da nadležne institucije već raspolažu određenim podacima, a ukoliko bi došlo do saradnje sa civilnim sektorom i naučnim institucijama, u smislu objedinjavanja podataka, brzo bi se došlo do rezultata.

Gabor Mesaroš iz udruženja „Protego“ iz Subotice, pomenuo je slučaj Slovenije, gde je uvođenje Nature 2000 urađeno kao zajednički projekat države i civilnog sektora. Kad je u pitanju Poljska, u pripremu dokumentacije su takođe bili uključeni civilni sektor i akademske institucije, ali kad je taj posao obavljen, političari se nisu složili sa predlogom. Na primeru Bugarske se vidi da je država sve sama obavila. Na pitanje o prelaznom periodu i mogućnosti da u toku ovog perioda područja izgube svoje vrednosti, rekao je da je osnovno da znamo prirodne vrednosti tih područja, za šta je neophodno na organizovan način prikupiti jasne podatke.

Dragan Simić iz Lige za ornitološku akciju Srbije, izneo je mišljenje da se situacija u životnoj sredini stalno pogoršava. Rekao je da približavanje Evropskoj uniji dovodi do pooštravanja propisa i ozbiljnijeg shvatanja zaštite životne sredine, ali i do ubrzanog realizovanja investicionih projekata koji su po nju pogubni. Smatra da bi civilni sektor ovde mogao da odigra svoju ulogu, ali da je ovaj sektor generalno u lošem položaju u državi i nerado je angažovan od strane države, a jedina finansijska sredstva kojima on raspolaže, predstavljaju donacije iz inostranstva.

Predrag Aleksić, izvršni direktor JP „Srbijašume“, rekao je da je glavni zadatak javnih preduzeća u šumarstvu da sačuvaju šume i unaprede njihovo stanje, što smatra da je blisko zaštiti životne sredine, međutim, to znanje nije dovoljno, već bi ga trebalo stalno proširivati.

Vesna Vidar, stručni saradnik za zaštitu prirode u JP „Palić-Ludaš“, skrenula je pažnju na još jedan element upravljanja zaštićenim područjima u okviru Emerald mreže. Naime, često se zaboravlja postojanje brojnih lokaliteta koji su pod zaštitom, ali iza sebe nemaju čitav sistem koji podrazumeva upravljanje zaštićenim područjem, a vrlo često nemaju ni dodatne izvore finansiranja. Rekla je da je JP „Palić-Ludaš“ upravljač na skoro 8 hiljada hektara, međutim, ni na jednom od njih nije korisnik, već isključivo sprovodi aktivnu zaštitu određenog režima upravljanja, što ovo preduzeće dovodi u situaciju da sve manje može da sprovodi poslove propisane zakonom. Ukazala je na to da do ovog trenutka upravljanje zaštićenim područjima nije sistematizovano, nisu prepoznate karakteristike, ne pravi se analiza raspodele sredstava itd. Stoga smatra da manji upravljači neće ni imati kapaciteta da učestvuju u procesu uvođenja Nature 2000.

Dejan Stojanović iz Nacionalnog parka Fruška Gora, stavio je akcenat na klimatske promene kao bitan faktor na koji bi trebalo obratiti pažnju u ovom procesu. Rekao je da uticaj klimatskih promena ne možemo kontrolisati, ali ga možemo predvideti.

Tanja Petrović, izvršna direktorka Mladih istraživača Srbije, takođe je izrazila zabrinutost povodom mogućnosti da područja u toku tranzitnog perioda izgube svoje vrednosti, dok Natura 2000 ne bude uspostavljena i izrazila je sumnju da postoji način da se ovo prevaziđe.

Milica Vojić Marković, predsednica Odbora, rekla je da su pred nama duge godine ozbiljnog rada, a s obzirom na ograničenost finansijskih sredstava, istakla je da ćemo u obavaljanju posla morati da se oslanjamo na znanje i dobru volju. Smatra da će u ovom poslu narodni poslanici imati partnere u predstavnicima civilnog sektora i da će zajedničkim naporima posao ipak biti doveden do kraja.

Biljana Panjković je rekla da je posmatrano hronološki, u prethodnom periodu ipak bilo određenih pomaka. Međutim, bilo je i negativnih stvari, koje su loše uticale na zaštitu prirode. Kad su u pitanju pozitivni pomaci, ukazala je na sistemski napredak i povezivanje procedura u oblasti zaštite prirode, izgradnje i prostorno-planske dokumentacije. S druge strane, suočili smo se sa režimima zaštite koji dovode do gubitka kategorija, odnosno vrsta zaštićenih područja. Takođe, uvedene su pojedine interne kategorije, koje u praksi stvaraju pometnju, na šta ukazuje i stručna javnost. Istakla je da je uvođenje novih režima i mera, dovelo do toga da se zaštićena područja prepoznaju samo po tome što na njima nisu dozvoljene naftna i teška industrija i postrojenja za preradu otpada. Smatra da smo donošenjem zakona koji reguliše mere zaštite nazadovali, jer se kod zaštićenih područja ne uzimaju u obzir kategorije, odnosno da li su ona od nacionalnog, regionalnog ili lokalnog značaja, a istovremeno su sve mere po režimima identične. Istakla je da ovo vodi ka gubitku biodiverziteta, prvenstveno gubitka staništa i vrsta. Ukazala je na to da bi trebalo više razmišljati o posledicama akata koje donosimo i načinima na koje ih sprovodimo.

Milica Vojić Marković je skrenula pažnju na davanje pozitivnog mišljenja za projekte od strane zavoda, kad su u pitanju koraci koje državne institucije preduzimaju na zaštiti prirode, a za koje smatra da često predstavljaju korak unazad, sa čim se Biljana Panjković složila.

Milica Dobričić iz Republičke agencije za prostorno planiranje, rekla je da je Agencija nadležna za prostorne planove od nacionalnog značaja, za regionalni prostorni plan, kao i za prostorne planove na područjima posebne namene. Navela je stav Agencije da utvrđivanje područja koja će biti kandidovana za Naturu 2000, predstavlja jedan od prioriteta. Takođe, smatraju da je važan aspekt sagledavanje dalje zaštite područja kroz ekološke mreže. Istakla je važnost edukovanja stanovništva, kako se Natura 2000 ne bi posmatrala samo kroz različita ograničenja, već bi trebalo ukazati i na pozitivne strane ove mreže. Naglasila je važnost aspekta prostornog planiranja u upravljanju zaštićenim područjima i rekla da ono u zaštiti ovih područja ima stratešku i dugoročnu ulogu.

Predsednica Odbora je izrazila nadu da posle današnje rasprave svi shvataju ozbiljnost posla koji je pred nama, kao i to da je neophodna ozbiljna priprema i da je u tom smeru napravljen tek prvi korak. Još jednom je podsetila da posao koji nas očekuje mnogo košta, podrazumeva uključenost velikog broja aktera i iziskuje mnogo znanja i rada. Smatra da je nakon raprave postalo jasnije i čija je koja nadležnost, kao i ko je zadužen za koordinaciju. Takođe, svima je jasno da prirodne resurse moramo da sačuvamo, a smatra da postoji i volja da svako sa svog aspekta tome doprinese. Zahvalila je svima na prisustvu i izrazila nadu da će saradnja biti nastavljena i da će se o Naturi 2000 još govoriti.